CELEX: 22008D0951
Language: ro
Date: 2008-11-18 00:00:00
Title: 2008/951/CE: Decizia nr. 2/2008 a Consiliului de Miniștri ACP-CE din 18 noiembrie 2008 privind alocarea de resurse pentru Somalia din cel de al zecelea Fond European de Dezvoltare

17.12.2008   
            
            
               RO
            
            
               Jurnalul Oficial al Uniunii Europene
            
            
               L 338/53
            
         
      DECIZIA NR. 2/2008 A CONSILIULUI DE MINIȘTRI ACP-CE
   din 18 noiembrie 2008
   privind alocarea de resurse pentru Somalia din cel de al zecelea Fond European de Dezvoltare
   (2008/951/CE)
   CONSILIUL DE MINIȘTRI ACP-CE,
   având în vedere Acordul de parteneriat ACP-CE semnat la Cotonou la 23 iunie 2000 și revizuit la Luxemburg la 25 iunie 2005 (1), în special articolul 93 alineatul (6),
   întrucât:
   
               (1)
            
            
               Prin Decizia nr. 3/2001 a Consiliului de Miniștri ACP-CE (2), a fost alocată suma de 149 de milioane EUR în vederea cooperării cu Somalia pentru finanțarea dezvoltării pentru o perioadă care se încheie la sfârșitul anului 2007 din cel de al optulea și din cel de al nouălea Fond European de Dezvoltare (FED), în temeiul articolului 93 alineatul (6) din Acordul de parteneriat ACP-CE. Respectiva dispoziție permite Consiliului de Miniștri ACP-CE să acorde un sprijin special statelor ACP care sunt părți la Convențiile ACP-CE anterioare și care, în absența unor instituții guvernamentale instituite normal, nu au putut semna sau ratifica Acordul de parteneriat ACP-CE.
            
         
               (2)
            
            
               Prin Decizia nr. 3/2007 (3) a Consiliului de Miniștri ACP-CE din 25 mai 2007 de modificare a Deciziei nr. 3/2001, alocarea de resurse pentru Somalia a fost mărită cu 36 144 798 EUR din cel de al nouălea FED.
            
         
               (3)
            
            
               Acordul de parteneriat ACP-CE revizuit, inclusiv cadrul financiar multianual pentru perioada 2008-2013 cuprins în anexa Ib la acord (4), a intrat în vigoare la 1 iulie 2008. Articolul 93 alineatul (6) din respectivul acord aplică în continuare în cazul Somaliei.
            
         
               (4)
            
            
               Pentru a asigura continuitatea sprijinului acordat populației somaleze, este oportună alocarea de resurse în acest scop din cel de al zecelea FED care acoperă perioada 2008-2013.
            
         
               (5)
            
            
               Somalia ar trebui să beneficieze de resurse alocate din cel de al zecelea FED comparabile cu cele acordate grupului de țări ACP care au ratificat Acordul de parteneriat ACP-CE. În cazul în care Somalia ar fi fost inclusă în modelul de alocare a ajutoarelor din cel de al zecelea FED, care se bazează pe nevoile și criteriile de performanță prevăzute la articolul 3 din anexa IV la Acordul de parteneriat ACP-CE, suma alocată ar fi fost de 212 milioane EUR pentru a acoperi sprijinul la nivel macroeconomic, politicile sectoriale, programele și proiectele de sprijinire a domeniilor principale sau secundare ale asistenței comunitare și de 3,8 milioane EUR pentru a acoperi nevoile neprevăzute, astfel cum sunt definite la articolul menționat mai sus. Prin urmare, pentru sprijinul special, ar trebui alocate sume echivalente.
            
         
               (6)
            
            
               Consiliul de Miniștri ACP-CE reunit la 25 mai 2007 a convenit să împuternicească Comitetul ambasadorilor să încheie lucrările de revizuire a sprijinului special acordat Somaliei din cel de al zecelea FED,
            
         DECIDE:
   Articolul 1
   (1)   Din rezerva pentru cooperarea națională și regională din cel de al zecelea Fond European de Dezvoltare se alocă suma de 215,8 milioane EUR pentru acordarea unui sprijin special Somaliei, în conformitate cu articolul 93 alineatul (6) din Acordul de parteneriat ACP-CE. Din această sumă:
   
               (a)
            
            
               212 milioane EUR vor fi utilizate pentru consolidarea instituțională și pentru activitățile de dezvoltare economică și socială, ținând seama, în special, de nevoile segmentelor celor mai vulnerabile ale populației. Această alocare este programată în cadrul unei strategii speciale de asistență;
            
         
               (b)
            
            
               3,8 milioane EUR vor fi utilizate pentru acoperirea nevoilor neprevăzute precum asistența de urgență, atunci când un astfel de sprijin nu poate fi finanțat din bugetul UE.
            
         (2)   Comisia acționează în calitate de autoritate națională de autorizare pentru programarea și punerea în aplicare a acestei alocări în conformitate cu articolul 4 alineatul (5) din anexa IV la Acordul de parteneriat ACP-CE.
   Articolul 2
   Se solicită Comisiei Europene să ia măsurile necesare astfel încât prezenta decizie să producă efecte.
   Articolul 3
   Prezenta decizie intră în vigoare la data adoptării.
   
      Adoptată la Bruxelles, 18 noiembrie 2008.
      
         
            Pentru Consiliul de Miniștri ACP-CE
         
         
            Președintele Comitetului ambasadorilor ACP-CE prin delegare
         
         P. SELLAL
         
      
   
   
      (1)  JO L 209, 11.8.2005, p. 27.
   
      (2)  JO L 56, 27.2.2002, p. 23.
   
      (3)  JO L 175, 5.7.2007, p. 36.
   
      (4)  JO L 247, 9.9.2006, p. 22.